আর্মি নার্সিং কলেজের ওয়েবসাইট হ্যাক, নেপথ্যে সেই পাকিস্তান?

ওয়েব ডেস্ক: পহেলগাঁও কাণ্ডের (Pahalgam Terror Attack) রেশ কাটতে না কাটতেই ফের বড় ঘটনা। এবার ভারতের সাইবার নিরাপত্তা ভাঙার (Cyber Security Breach) অভিযোগ উঠল। আর তাতে ফের নাম জড়াল পাকিস্তানের (Pakistan)। এবার টার্গেট করা হল ‘আর্মি কলেজ অফ নার্সিং’-এর ওয়েবসাইট। অভিযোগ, পাক মদতপুষ্ট হ্যাকার গোষ্ঠী ‘টিম ইনসেন পিকে’ এই হ্যাকিংয়ের (Hack) দায় স্বীকার করেছে।

জানা গিয়েছে, দেশজুড়ে ছড়িয়ে রয়েছে সেনার এই স্বায়ত্তশাসিত নার্সিং কলেজগুলি। সেনার এক শীর্ষ সূত্রে জানা গিয়েছে, বিষয়টি অত্যন্ত গুরুত্ব দিয়ে দেখা হচ্ছে এবং ইতিমধ্যেই ইন্ডিয়ান কম্পিউটার ইমারজেন্সি রেসপন্স টিম বা সিইআরটি-ইন-এর সাহায্য নেওয়ার সিদ্ধান্ত নেওয়া হয়েছে। সাইবার নিরাপত্তা ও প্রযুক্তিগত তদন্তে মূল ভূমিকা নেয় এই কেন্দ্রীয় সংস্থা।

আরও পড়ুন: পহেলগাঁও হামলার নেপথ্যে ২৬/১১-র মূলচক্রী হাফিজ সইদ?

উল্লেখ্য, এর আগে পহেলগাঁওয়ে ভয়াবহ জঙ্গি হামলার ঘটনায় পাকিস্তানের ভূমিকা নিয়ে কেন্দ্রীয় সরকার কড়া অবস্থান নেয়। বাতিল করা হয় সিন্ধু জলচুক্তি, বন্ধ করা হয় পাকিস্তানিদের দেওয়া ভারতীয় ভিসা। যদিও, পাকিস্তানি হিন্দুদের জন্য দীর্ঘমেয়াদি ভিসা এখনও বহাল রয়েছে। একইসঙ্গে ভারতে বসবাসরত পাকিস্তানিদের নির্দিষ্ট সময়ের মধ্যে দেশত্যাগের নির্দেশ দিয়েছে ভারতের বিদেশমন্ত্রক।

পাল্টা পদক্ষেপে পাকিস্তানও ভারতের সঙ্গে বাণিজ্যিক সম্পর্ক বন্ধ করেছে। নিষিদ্ধ করা হয়েছে ভারতীয় বিমানের জন্য পাকিস্তানের আকাশসীমা। বন্ধ করে দেওয়া হয়েছে ওয়াঘা সীমান্তও। দুই দেশের মধ্যে এই চরম উত্তেজনার আবহে সেনা নার্সিং কলেজের ওয়েবসাইট হ্যাক হওয়ার ঘটনা নতুন করে উদ্বেগের কারণ হয়ে দাঁড়িয়েছে।

দেখুন আরও খবর: